Pirkkalassa palaa valtava risukasa – Savuhaitat ohi kolmostiellä

Pirkanmaan pelastuslaitos kertoo, että Pirkkalassa Linnakallion alueella palaa suuria risukasoja, joista muodostuu voimakkaasti savua. Pelastuslaitoksen mukaan savu etenee kohti Tampereen keskustaa. Hälytyskeskus sai ilmoituksen maastopalosta Kurikantiellä ennen kello kolmea yöllä. Pelastuslaitoksen päivystävän palomestarin Matti Willmanin mukaan alue on risujen vastaanottopiste, jonne on kerätty valtavia määriä risuja ja puita. –Risuja on tuhansia kuutioita alueella. Palo on saatu rajattu yhteen valtavaan kasaan, Willman sanoo. Syttymissyystä ei ole vielä tietoa. Pelastuslaitoksen mukaan tilanne ei ainakaan tällä hetkellä aiheuta vaaraa. Willman sanoo, että sammutustyöt jatkuvat alueella vielä ainakin useita tunteja. Pelastuslaitos kertoo saaneensa savun hajusta lukuisia ilmoituksia. Liikenneviraston mukaan tulipalosta peräisin oleva savu heikentää näkyvyyttä kolmostiellä eli läntisellä kehätiellä Pirkkalan ja Linnakorven liittymän välillä. Kello yhdeksän aikaan aamulla tieliikennekeskuksesta kerrottiin, että savuhaitat ovat ohi kolmostiellä.